#### E L Ő T E R J E S Z T É S

### Szombathely Megyei Jogú Város Közgyűlése

### Gazdasági és Városstratégiai Bizottságának

**2018. november 21-i rendkívüli ülésére**

*Javaslat a helyi autóbusszal végzett menetrend szerinti személyszállítás- közszolgáltatás pályázati kiírására*

Szombathely Megyei Jogú Város Közgyűlése a 2018. április havi ülésén a menetrend szerinti személyszállítás- közszolgáltatás pályázati kiírására vonatkozó javaslatot megtárgyalta és 74/2018.(IV.26.) Kgy. sz. határozatában foglalt módosításokkal az előterjesztésben meghatározott feltételrendszer szerinti pályázati felhívás és pályázati kiírás összeállításával egyetértett. A határozatban felhatalmazta a Gazdasági és Városstratégiai Bizottságot, hogy a pályázati felhívást (előterjesztés 1. melléklete) és a pályázati kiírást (előterjesztés 2. melléklete) a Közgyűlési határozatnak megfelelően jóváhagyja.

Az 1370/2007/EK rendelet 7. cikk (2) bekezdésében előírt előzetes tájékoztatási kötelezettség teljesítését követően a pályázati felhívást az ellátásért felelősnek legalább kettő országos napilapban, továbbá a Magyar Közlöny mellékleteként megjelenő Hivatalos Értesítőben, az ellátásért felelős hivatalos honlapján, továbbá az önkormányzatnak a helyben szokásos módon is közzé kell tennie a pályázat benyújtási határidejét legalább 60 nappal megelőzően. A pályázatok benyújtására legkorábban 2019. februárjában nyílik lehetőség, ezért javaslom a Tisztelt Bizottságnak a jelenlegi szolgáltatóval meglévő közszolgáltatási szerződés fél évvel történő meghosszabbítását.

A pályázati kiírás tartalmi elemeire vonatkozó elvárásokat az alábbiak szerint javasolom meghatározni:

1. A közszolgáltatási szerződés határozott, 2020. január 1-től 2029. december 31-ig terjedő időtartamra jön létre.
2. A teljesítményi igények az alábbiak:

a.) évenkénti összes menetteljesítmény 1.913.172 km (ebből 171.178 km a rezsi km)

b.) az üzemeltetett viszonylatokra a jelenleg érvényes vonalhálózati viszonylatok az irányadók.

1. A szolgáltatás során 2020. évre vonatkozóan a Szombathely Megyei Jogú Város Önkormányzata Közgyűlésének 460/2012.(XI.29.) Kgy. sz. határozatával elfogadott díjakat kell alkalmazni, a további években a pályázó ad az inflációhoz igazodó, attól alacsonyabb mértékű indexálási értéket.
2. Éves állandó – a szolgáltatás egyéb bevételein felül, a szolgáltatási díj részét képező – megrendelői hozzájárulás 2020. évi összege, melynek éves indexálási mértéke a szerződés időtartama alatt nem lehet magasabb a KSH által a szolgáltatásokra közzétett éves infláció mértékénél.
3. A járműparkkal szemben támasztott követelmények:

a.) a mindenkori szolgáltatás ellátásához szükséges számú autóbusz,

 b.) a gépjárművek átlagéletkorát 2024. december 1-ig 10 év alá kell vinni, és a szerződés további időtartama alatt legalább ezen a szinten tartani.

1. A szolgáltatás fejlesztésével kapcsolatos elvárások:

A szerződéskötés kezdetétől az alkalmazandó autóbuszok 25 %-ának alacsonypadlósnak, vagy alacsony belépésűnek kell lenniük, vagy rendelkezniük kell rokkantrámpával, 2024. július 1-től a teljes eszközparknak alacsonypadlósnak, vagy alacsony belépésűnek kell lenniük, vagy rendelkezniük kell rokkantrámpával.

A szerződéskötés kezdetétől a járműállomány legfeljebb 25%-ának EURO 4 – es, további legfeljebb 25 %-ának EURO 5 – ös környezetvédelmi normának kell megfelelni, továbbá az újonnan beszerzett járműveknek meg kell felelniük az EURO 6 – os környezetvédelmi normának.

A szerződéskötés kezdetétől az egyik jármű életkora sem haladhatja meg a 15 évet. A szolgáltató köteles a járműállomány átlagéletkorát 2024. július 1-ig 10 év alá vinni, és a szerződés további időtartama alatt legalább ezen a szinten tartani.

Az alkalmazandó autóbuszoknak 2024. július 1-től legalább 50 %-ban klimatizáltnak kell lenni.

A járművek egységes külső megjelenését biztosítani kell (a külső színezés tekintetében).

A szerződéskötést követően beszerzett járműveknek alacsonypadlósoknak, vagy alacsony belépésűeknek és klimatizáltnak kell lenniük, vagy rendelkezniük kell rokkantrámpával.

A szerződéskötést követően beszerzett járművek életkora a 10 évet nem haladhatja meg.

1. Az Éhen Gy. téren lévő egyéb közterületeket az önkormányzat térítésmentesen adja a Szolgáltató használatába.

A személyszállítási szolgáltatásról szóló 2012. évi XLI. törvény szerint a pályázat nyertesének az összességében legelőnyösebb ajánlatot tevő pályázó nyilvánítható. A pályázat elbírálásához több szempont megadható, és ezekhez jelentőségükre figyelemmel súlyszám rendelhető. Az elbírálás során a pályázó egyes bírálati szempontokra megadott ajánlatát így súlyozottan lehet figyelembe venni. A bírálati szempontokra – a súlyszámok megjelölésével – a következő javaslatot teszem:

1.) Éves állandó – a szolgáltatás egyéb bevételein felül, a szolgáltatási díj részét képező – megrendelői hozzájárulás pályázó által a pályázatban megjelölt 2020. évi mértéke, 50 súlyszámmal,

2.) Járműállomány átlagéletkorát 2024. július 1-ig 10 év alá kell vinni, és a szerződés további időtartama alatt legalább ezen a szinten tartani – vállalásának megfelelő értéke, 30 súlyszámmal,

3.) Az alkalmazandó autóbuszoknak 2024. július 1-től alacsonypadlósoknak vagy alacsony belépésűeknek kell lenniük, vagy rendelkezniük kell rokkantrámpával,10 súlyszámmal,

4.) Az alkalmazandó autóbuszoknak 2024. július 1-től legalább 50 %-ban klimatizáltnak kell lenni, 10 súlyszámmal.

5.) A szerződéskötés kezdetétől a járműállomány legfeljebb 25%-ának EURO 4 – es, további legfeljebb 25 %-ának EURO 5 – ös környezetvédelmi normának kell megfelelni, továbbá az újonnan beszerzett járműveknek meg kell felelniük az EURO 6 – os környezetvédelmi normának, 30 súlyszámmal.

6.) A járművek egységes külső megjelenését biztosítani kell (a külső színezés tekintetében),10 súlyszámmal.

7.) Alternatív energia ellátású (elektromos, hibrid vagy gázüzemű) autóbuszok aránya, %-ban (a szolgáltatás kezdését követő 3 éven belül),10 súlyszámmal.

A pályázati kiírás szerint az eljárás eredménytelenségének esetei:

Az eljárás eredménytelen, ha

1. nem nyújtottak be pályázatot,
2. kizárólag érvénytelen pályázatokat nyújtottak be,
3. egyik pályázó sem tett a pályázati felhívásnak megfelelő ajánlatot,
4. valamelyik pályázónak az eljárás tisztaságát vagy a többi pályázó érdekeit súlyosan sértő cselekménye miatt a Kiíró az eljárás eredménytelenné nyilvánításáról dönt.

Eredménytelennek nyilváníthatja a Kiíró az eljárást, amennyiben a pályázó által megjelölt, éves állandó – a szolgáltatás egyéb bevételein felül, a szolgáltatási díj részét képező – megrendelői hozzájárulás 2020. évre vonatkozó mértéke 10%-kal meghaladja az Önkormányzat által az elmúlt 2 évben (2017. és 2018.) nyújtott támogatás átlagát.

Tekintettel arra, hogy a jelenleg hatályos közszolgáltatási szerződés 2018. december 31. napján lejár és sikeres pályázat esetén is a Pályázó részére kellő időt kell biztosítani az új feltételek mellett a közszolgáltatás megkezdésére, javaslom, hogy a Tisztelt Bizottság kérje fel a Polgármestert, hogy a jelenlegi szolgáltatóval 1 év időtartamra vonatkozó közszolgáltatási szerződés kötéshez szükséges egyeztetéseket folytassa le, és a közszolgáltatási szerződés tervezetet terjessze a Közgyűlés 2018. decemberi ülésére.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

Az előterjesztés mellékletei a nagy terjedelemre való tekintettel elektronikus úton kerülnek megküldésre.

**Szombathely, 2018. november 16.**

 **(: Illés Károly :)**

**Határozati javaslat**

**….. /2018. (XI.21.) GVB számú határozat**

A Gazdasági és Városstratégiai Bizottság a helyi közösségi közlekedéssel kapcsolatos személyszállítás- közszolgáltatás pályázati kiírásra vonatkozó javaslatot megtárgyalta, és az alábbi döntést hozta:

1. A Bizottság az előterjesztés mellékletét képező pályázati felhívásban és pályázati kiírásban foglaltakat jóváhagyja. A Bizottság felkéri a Polgármestert, hogy a pályázati eljárás lefolytatásáról gondoskodjon.
2. A Bizottság felkéri a Polgármestert, hogy a jelenlegi szolgáltatóval 1 év időtartamra vonatkozó közszolgáltatási szerződés megkötéséhez szükséges egyeztetéseket folytassa le.
3. A Bizottság felkéri a Polgármestert, hogy a jelenlegi szolgáltatóval 1 év időtartamra vonatkozó közszolgáltatási szerződés tervezetet a Közgyűlés 2018. decemberi ülésére terjessze elő.

**Felelős:** Dr. Puskás Tivadar, polgármester

Illés Károly, alpolgármester

Lendvai Ferenc, a Gazdasági és Városstratégiai Bizottság elnöke

(A végrehajtásért:

Lakézi Gábor Városüzemeltetési Osztályvezető)

**Határidő:** azonnal /1. pont vonatkozásában/

2018. december 31. /2. és 3. pont vonatkozásában/